Hvað er málið með tengingarnar? / 05/2005

Ég veit ekki með ykkur en ég er alveg gjörsamlega að fara yfir um vegna þess hversu erfitt getur verið að finna réttu tengin fyrir hin ýmsu tæki. Síðustu ár virtist tækniiðnaðurinn vera að taka einhverjum sönsum með því að taka altæka staðla á borð við USB og FireWire í notkun, en engu að síður skjóta sífellt upp kollinum tengi sem eru hönnuð fyrir eitt – og aðeins eitt – tæki.

Tökum PalmOne Treo 600 snjallsímann minn sem dæmi. Þegar ég keypti hann árið 2003 pantaði ég flott samanbrjótanlegt lyklaborð sem sett er í samband við tengi neðst á símanum. En svo virðist sem PalmOne hafi verið að framfylgja stefnu sem miðar að skipulagðri úreldingu, því þegar næsta útgáfa snjallsímans, Treo 650, kom út var hann framleiddur með tengi sem var ósamhæft því sem fyrri útgáfan var með. Ef ég ætla að kaupa mér nýju útgáfuna þarf ég því að kaupa lyklaborð með innrauðri tengingu (sem ég myndi þá án efa gera daginn áður en fyrirtækið sendir frá sér nýjan Treo án innrauðrar tengingar). Þannig að það er afskaplega líklegt að ég kaupi mér Treo næst þegar ég skipti um síma. Eða þannig.

Svo er það Sony fartölva eiginkonunnar, sem er tiltölulega ný. Þegar hleðslutækið á rafmagnssnúrunni gaf upp öndina gat Sony ekki selt okkur nýtt vegna þess að rafmagnstengið á tölvunni var ekki notað á neinni annarri vöru. Ég fann eftir mikla leit stórt, ljótt og örlítið ógnvekjandi hleðslutæki frá þriðja aðila sem virkar einungis ef sérstakri natni er beitt við að stinga því í samband á nákvæmlega réttan hátt.

Ætla skyldi að maður væri á nokkuð grænni grein með því að nota „staðlað“ tengi, en nýjar brellur geta breytt jaðartækjunum í verðlaust víradrasl. Ég var að prófa nýjan gemsa um daginn og ákvað að tengja hann við handfrjálsan búnað sem ég hef verið ánægður með í gegnum tíðina. Ég opnaði lok á símanum sem merkt var með heyrnartólatákni og þá blasti – ótrúlegt en satt – ekki við hefðbundna kringlótta tengið, heldur tengi sem minnti frekar á smærri tegundina af USB tengjum. Það telst harla ólíklegt að ég kaupi þennan síma einhvern tímann á lífsleiðinni.

Meira að segja USB er ekki fullkomlega staðlað. Þegar ég prófaði PlayStation Portable handleikjatölvuna frá Sony, sem er með Mini USB tengi (en snúra fylgir ekki með) leitaði ég um allt hús og fann fjölda USB kapla sem voru með ýmsar tegundir af litlum tengjum á öðrum endanum. Einungis einn kapallinn passaði þó við leikjatölvuna.

Þegar kemur svo að fátíðum raftengjum eru símar og myndavélar verstu sökudólgarnir. Eftir því sem framleiðendur þurfa að koma raftengjum fyrir á sífellt smærri og smærri tækjum virðist hvert einasta tæki þurfa að nota sérsmíðað tengi fyrir rafsnúruna. Einstaka sinnum dettur mér í hug að kaupa „altæk“ (universal) hleðslutæki svo ég losni við að burðast með hleðslutæki og rafmagnssnúru fyrir hvert einasta tól sem ég ferðast með. En í hvert sinn sem ég leita að slíku tæki kemst ég að því að eitthvert af tækjunum mínum passar ekki við viðkomandi hleðslutæki. Það er greinilega ekkert til sem heitir altækt í tengjaheiminum.

Hvaða rugludallar hanna svo sjálf raftengin? Kringlótt hönnun er frábær, því þannig er ekki annað hægt en að stinga rafmagnssnúrunni eða hleðslutækinu á réttan hátt í samband við tækið. Hvers vegna dettur þá svona mörgum í hug að búa til ferköntuð tengi með auka tittum á einni eða fleiri hliðum þannig að 25% líkur séu á að notandinn hitti rétt í fyrstu tilraun?

Allt þetta bull vekur hjá manni löngun til að losna algerlega við snúrur og kapla og heimta þráðlaus Blátannartengi fyrir þetta allt saman. En ég held því miður að rafmagnstengi sem byggja á Blátönn séu ekki væntanleg á næstunni. Þar að auki má ætla með nokkurri vissu að um leið og blátannarrafhleðsla kæmi á markað myndu einhverjir snjallir verkfræðingar stoltir tilkynna eitthvað „enn betra“ – og algerlega ósamhæft.